Na temelju članka 143. stavka 1. točke 6. Zakona o odgoju i obrazovanju u osnovnoj i srednjoj školi („Narodne novine" broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14 i 07/17), članka 45. Zakona o proračunu („Narodne novine” broj 87/08, 136/12, 15/15), članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01 - vjerodostojno tumačenje, 129/05, 109/07, 125/08, 36/09, 144/12, 19/13, 137/15 i 123/17) i članka 18. Statuta Općine Jelenje (»Službeni glasnik PGŽ« broj 33/09 i 13/13., 6/16 i 17/17 i „Službenih novina Općine Jelenje“ br. 5/18) Općinsko vijeće Općine Jelenje na 8. sjednici održanoj dana 17. srpnja 2018. godine donosi

ODLUKU 
o sufinanciranju rekonstrukcije i dogradnje Osnovne škole „Jelenje — Dražice” u Dražicama i izgradnje školske sportske temeljem investicijskog elaborata


Članak 1.
Općina Jelenje sufinancirat će projekt rekonstrukcije i dogradnje Osnovne škole „Jelenje-Dražice” u Dražicama i izgradnje školske sportske temeljem investicijskog elaborata (nastavno: projekt).
Investicijski elaborat sastavni je dio ove Odluke i ne objavljuje se u „Službenim novinama Općine Jelenje".
Članak 2.
Utvrđuje se da:
· su Primorsko-goranska županija i Općina Jelenje u cilju realizacije projekta zajednički aktivno sudjelovali u izradi i sufinanciranju projektne dokumentacije za projekt,
· je Ministarstvo znanosti, obrazovanja i sporta dalo suglasnost na Idejni arhitektonski projekt (KLASA: 404-03/15-01100061, URBROJ: 533-27-16-000 od 10. svibnja 2016. godine). Navedenom suglasnosti utvrđeno je da je Idejni arhitektonski projekt u skladu s utvrđenim normativima prostora i opreme osnovnih škola, te jednodijelnih školskih sportskih dvorana,
· ukupna procijenjena vrijednost realizacije projekta iznosi 33.500.000,00 kuna (s PDV-om), te da će se aktivnosti na realizaciji projekta odvijati tijekom četiri proračunske godine (2018., 2019., 2020. i 2021. godine).

Članak 3.
Županija i Općina Jelenje sufinancirat će ugovorene radove na realizaciji projekta u omjeru:
60 % Županija — 40 % Općina
Općina jelenje će obvezu sufinanciranja iz prethodnog stavka izvršiti najviše do 13.400.000,00 kuna.
Sredstva iz prethodnog stavka osigurat će se s pozicije planiranih sredstava za kapitalne projekt, iz viška sredstava i kreditnih sredstava namijenjenih financiranju kapitalnih projekata.

Članak 4.
Primorsko-goranska županija i Općina Jelenje će, nakon provođenja postupka javne nabave, zaključiti Sporazum o sufinanciranju projekta kojim će se utvrditi rokovi, uvjeti i način sufinanciranja aktivnosti na realizaciji projekta tijekom četiri proračunske godine (2018., 2019., 2020. i 2021. godine).
Članak 5.
Troškove upravljanja i korištenja novoizgrađene školske sportske dvorane financirat će Općina Jelenje, a troškove korištenja prostora škole Primorsko-goranska županija, što će se utvrditi posebnim sporazumom između Općine Jelenje i Osnovne škola „Jelenje-Dražice".
Članak 6.
Ovlašćuje se načelnik Općine Jelenje na potpisivanje Sporazuma iz članka 4. ove Odluke.

Članak 7.
Ova Odluka stupa na snagu osmog dana od dana objave u „Službenim novinama Općine Jelenje“. 

						OPĆINSKO VIJEĆE OPĆINE JELENJE
						Predsjednik Općinskog vijeća
			                                  Luka Zaharija, prof.

